Vaata uudiskirja veebist
Kuldse Liiga uudiskiri Detsember 2022 Aastalõpu mõtted Oleme aasta võrra jälle kuldsemad, sest rohkem on kogemusi, tarkust ja mõeldud häid mõtteid. Nagu on öelnud Gunnar Aarma, head mõtted on peamine meie tervise allikas ning need teevadki meie elu väärtuslikuks. Ja ka seda Aarma tõdemust tuleb meeles pidada, et 5/6 kõigist mõtetest ja soovidest tuleb meile tagasi, mistõttu halvad mõtted ja soovid kahjustavad kõigepealt meid endid. Kümme aastat tagasi oma teed alustanud Kuldse Liiga eesmärgiks oli vanemate inimeste rehabiliteerimine tööturul ja töökohtadel. 20.sajandist pärandusena kaasa tulnud noortekultuuri ületähtsustamine ja kujutlus, et vaid noored on väärtuslik tööjõud, oli Eestist visa kaduma. Olukord ei ole praegugi veel täiesti normaliseerunud, sest tööandjate ja juhtide hoiakud muutuvad visalt, kuid kindlasti oleme paremas olukorras, kui kümnend tagasi. Vanemate inimeste tööhõive on Eestis Euroopa üks kõrgemaid, eluiga on pikenenud, kehvem on aga pilt töökohtade struktuuri ja palgaga töökohtadel, kus vanemad inimesed töötavad. Enamik pensionäre käib tööl mitte huvist konkreetse töö vastu, vaid selleks, et kompenseerida väikesest pensionist tingitud elatustaseme langust. Kindlasti on ka neid, kelle enda valik ongi tagasihoidlikuma palgaga lihtsamad töökohad, kuid suurem osa soovib tõenäoliselt realiseerida oma pikaajalist töökogemust ja kvalifikatsiooni, osaleda täisväärtuslikuna ühiskonnas. Paraku ei märka tööjõuvahendajad ikka veel kogenud juhte ja spetsialiste, oma ala meistreid, kui nad on üle 50 aasta vanad, eriti kui nad on naised. Seega on meie missioon ka täna aktuaalne ning peame ka edaspidi kasutama iga võimalust selgitada tööandjatele, ametnikele ja kõigi taseme juhtidele, et vanemate inimeste diskrimineerimine või tõrjumine teeb kahju kõigepealt neile endile. Viimastel aastatel on Kuldse Liiga tegevusulatus laienenud liikunud ning oleme seismas inimeste sidustamise ja väärika kohtlemise eest mitte ainult töökohtadel, vaid ühiskonnas laiemalt, valdades, linnades ja kogukondades. Nii elu- kui töökeskkonnas on parim lahendus see, kus vanad ja noored elavad ja töötavad koos ning inimesi koheldakse erandlikult vastavalt tema vajadustele, ja nii, et igaühel oleks võimalik osaleda ühiskonna ja kogukonna elus. See tähendab, et erikohtlemine on vajalik vaid siis, kui inimene vajab seda mitte vanusest tulenevalt, vaid kas tervislikel või keskkonnast tingitud põhjustel. Oleme veendunud, et kõik inimesed on väärtuslikud, igaühel on oma eriline oskuste, võimete ja kogemuste komplekt ning arenenud majandusega ühiskonnas peab igaühel olema võimalus võrdsetel tingimustel ennast realiseerida. Strateegilises koostöös sotsiaalministeeriumiga on meil käimas projekt NOVA, kus me esialgu katseliselt loome mitmes omavalitsuses uudseid, kogukondi liitvaid praktilistele lahendustele suunatud nõukogusid, kus osalevad nii noored, kui ka vanad inimesed. Projekti veab Kuldse Liiga huvikaitsejuht Agu Laius, kes hoiab infolehe lugejaid selle projekti sündmustega pidevalt kursis. Oleme sellel aastal olnud edukad veel mitmel projektikonkursil, mille tegemistes anname samuti ülevaateid. Järgmisel aastal on meil kavas leida häid partnereid rahvusvaheliste organisatsioonide hulgast ning kontakte naabermaade mõtte- ja huvikaaslastega. Hõbemajandus, start-up 65+ ja igasugune eakamate ettevõtlikkus on jätkuvalt meie huviorbiidis. Kordan üleskutset, kui kellelgi on neil teemadel ideid või soovi seda valdkonda eest vedada, palun võtke meiega ühendust! Kui leidub eestvedaja, siis ootavad meie inimesi ka raamatukogude elavate raamatute programmid, Kuldliiga klubiõhtute korraldus ja elulugude korjamine. Huvi tuntakse ka Kuldse Liiga koolituste jätkamise vastu, sest meie liikmete ja toetajate hulgas on palju erinevate valdkondade asjatundjaid. Lektoritel ja koolitajatele palun samuti endast teada anda. Soovin kõigile Kuldse Liiga infokirja lugejatele head ja õnnelikku 2023. aastat ning huvitavaid kohtumisi! Aimar Altosaar, juhatuse liige E-kiri: altosaar.aimar@gmail.com Eestist peab saama vanusesõbralik ühiskond Vanemaealiste huvikaitsevõrgustik arutas oma koosolekul 9. detsembril Tartu Ülikooli rakendusuuringute keskuse RAKE koostatud uuringu aruannet “Vanusesõbraliku ühiskonna põhimõtted Euroopa Liidus, Eestis, Soomes ja Jaapanis” ning soovib, et Eestist kujuneks vanusesõbralik ühiskond. Uuring tutvustab teemakäsitlust Euroopa Liidus, annab ülevaate Eestis tehtust ning käsitleb põhjalikumalt vanusesõbralike Soome ja Jaapani edulugusid. Uuringu tulemusel valmisid ka soovitused vanemaealsite võrgustikule vanusesõbraliku ühiskonna põhimõtete kohta, mida tuleks Eestis igal tasandil jälgida. Milline on vanusesõbralik ühiskond? Vanusesõbralik on ühiskond, kus vanus ei takista hästi elamist ning kus keskkond, tegevused ja teenused toetavad inimesi ja võimaldavad eakamatel inimestel: omada võimalusi nautida elu ja tunda end hästi; osaleda ühiskonnas ja olla hinnatud oma panuse eest; omada piisavalt raha, et hästi elada; tunda end kodus turvaliselt, hoitult ja mugavalt; omada juurdepääsu kvaliteetsele tervishoiule ja hooldele. Vanemaealiste huvikaitsevõrgustik võtab need soovitused aluseks arutamaks neid uuel aastal, et leppida kokku Eesti kui vanusesõbraliku ühiskonna põhimõtted. Agu Laius, agu.laius@gmail.com Lugemissoovitus: raamat inimese võimetesse piiritult uskuva mehe elust ja mõtetest https://www.apollo.ee/gunnar-aarma-taiesti-vaba-mees.html?gclid=Cj0KCQiAtbqdBhDvARIsAGYnXBMC9uS0BoKVGXFs51eoopwMn-VioI_bnbwoWeqXOv8vwF3D415aYvAaArn4EALw_wcB Kirjastus SE&JS andis välja ebatavalise raamatu „Gunnar Aarma. Täiesti vaba mees. Mõtteid, mõtisklusi kirju.“ Koostaja Ivar Tröner. See on raamat ebatavalisest mehest (eluaastad 1915 -2001), kellest on arvatavasti iga eestlane kuulnud, kelle tarkust ja mõtteteri on aastakümneid jagatud, okupatsiooni ajal käest kätte käsitsi paljundatud lehtedel, suust suhu ning vabas Eesti ka paljude raamatutena ja avalikel esinemistel. Eraldi raamatutena on ilmunud väike osa tema mõttevaramust ja kirjapandud lugudest, sest suurem osa asumisel ja vanglas kirjutatust on aja jooksul hävinud või läbiotsimistel ära võetud. Kuid olgem tänulikud sellegi üle, mida saame lugeda. See on väga mitmekülgne, laiahaardeline ning kirja pandid justkui jumalikust ilmutusest kantuna. Julgen öelda, et tema mõtted ja nende edasimõtlemine mõjuvad tervendavalt. Raamatust kolmandik on tema mõtted, millest paljud on lugejatele tuttavad, kuid huvitav on neid ikka lugeda. Need on siin temaatiliselt grupeeritud. Teine osa on abikaasa Heljo Aarma mälestuskildudest, kolmas osa on Jaak Lõhmuse 1996.aastal tehtud intervjuu, neljas osa tema kirjavahetus pereliikmetega, kui ta oli vangilaagris ja pere Siberis asumisel ning lõpuks on avaldatud ka väga erinevad arhiividokumendid. Toon järgnevalt uudislehe lugejale kimbu Gunnar Aarma mõtteid raamatust, kuhu on koondatud väga väike osa tema loomingust. Gunnar Aarma: „Mina pakun eurooplastele sellist võtet. Kuulatage iga päev üks tund vaikust. Hämaras poolsuletud ruumis mugavas asendis.“ (lk 15) „5/6 kõigest mida me mõtleme või teeme (aga iga teo ees käib ju mõte) tuleb meile endile tagasi. Kõigest, nii heast kui ka halvast.“ (lk 17) „Ma ei soovitaks ühtegi vaimset õpetust kritiseerida sest – kui tulla tagasi LaoZi, minu vana sõbra juurde – kuidas selle kulgemisega on? Kui me kulgemist tõepoolest oluliseks peame, siis peame vajalikuks kõike seda, mis on tekkinud ja on olemas. Me peale laskma sellel olla. Meiega koos kulgeda. Ja meil valikut peab olema. Kui valikut ei ole, on asi halb.“ (lk 86) „Jumal on andnud inimesele osa oma kõikvõimsusest ja kui me oskame seda kasutada ja tahame seda kasutada positiivsete eesmärkide saavutamiseks, siis need jõuväljad, mis meid ümbritsevad, on energiaväljad. Need abistavad meid. Sest on väga palju mõttemaailmas, mida intellekt ei taba, aga mida teadvus tunnetab. Ja selle tõttu mina olen oma eluga väga rahul. Ja ma ütlen, et olen selle tasakaalus saavutanud täiesti seaduspäraselt püüdlemise abil kindla eesmärgi poole, mida ma kõikidele mõtlevatele inimestele võin soovitada.“(lk 92) „Tänapäeva inimesed ei oska rakkes hoida oma madalaid instinkte. See on osaliselt vale kasvatuse, suunitluse, mõtlemise tagajärg. Joogaõpetuse järgi on inimese kogu energiast 92% seksuaalenergia, aga jooga on õpetanud, et peaülesandeks on madalad instinktid, kired ohjeldada, ikkesse panna.“ (lk 104) „Mõelge ainult häid mõtteid, ainult positiivseid mõtteid. See üksinda juba annab kolmveerandi meie kogu heaolust. Ülejäänu jagame toitumise ja hingamise vahel.“ (lk 115) Aimar Altosaar Kuldne Liiga palub annetusi MTÜ Kuldne Liiga viib ellu olulisi Eesti vanusesõbralikku ühiskonda kujundavaid projekte. Projektide rahastajad eeldavad, et toetuse saaja panustab neisse projektidesse märkimisväärse osa omafinantseeringut. Kuldne Liiga püüab teenida omatulu koolituste korraldamise abil, kuid see ei ole piisav. Vajame toetajaid ja annetajaid. Toeta, palun, Kuldse Liiga tegevust ja tee annetus MTÜ Kuldne Liiga pangakontole EE697700771000924787, selgituseks: Annetus. MTÜ Kuldne Liiga on kantud Vabariigi Valitsuse tulumaksusoodustusega mittetulundusühingute, sihtasutuste ja usuliste ühenduste nimekirja ning ühingule tehtavad annetused on tulumaksuvabad. Agu Laius, agu.laius@gmail.com
MTÜ Kuldne Liiga uudiskiri. Rohkem infot: www.liiga.ee Antud postiloend töötab vaid uudiskirja edastamiseks. Uudiskirja sisule reageerimiseks saada kiri: info@liiga.ee Postiloendist lahkumiseks saada kiri: nova@liiga.ee